著迂論有感
作者：李綱
朝代：宋

paragraphs: 長笑梁谿翁，平生有餘拙。
於今欲行古，無乃亦癡絕。
施之廊廟間，放步足已跌。
下帷更潛思，又復廣陳說。
從來坐言語，得謗今未歇。
曾不少創懲，譊譊祇强聒。
惟堪覆醬瓿，詎足議往轍。
掉頭謂不然，此理君未察。
立言與行事，垂世初不别。
身窮言乃彰，貽範有前哲。
周文拘羑里，易象乃成列。
仲尼道不行，褒貶代賞罰。
屈原困椒蘭，澤畔採薇蕨。
離騷體風雅，光可争日月。
虞卿罷趙相，梁魏頗屑屑。
世亦傳春秋，端爲窮愁設。
聖賢垂簡編，往往因憤發。
避謗不著書，陸子良已黠。
區區禍福間，何足議宏達。
泛覽古人心，一一可坐閲。
大略觀規模，微情析毫髪。
幽光發干將，潛慝戮饕餮。
會有知我人，玩味爲擊節。
安知千載後，觀樂無季札。
豈能繼潛夫，粗可倣荀悅。
子雲方草玄，解嘲何可缺。